## La Comunitat Valenciana rep més de 6,7 milions de turistes internacionals fins al juliol, un 17,8 % més que en 2023

*** En els primers set mesos de l’any el gasto turístic dels estrangers ha incrementat un 25,9 % interanual
* A més, durant el mes de juliol passat les arribades d’estrangers a la Comunitat Valenciana van augmentar un 10,8 %
* La consellera Nuria Montes valora com a “molt positius” estos resultats, que corroboren la tendència de creixement del turisme estranger dels últims mesos**

La Comunitat Valenciana ha registrat, durant els primers set mesos de l’any, un total 6.786.222 turistes internacionals, un 17,8 % més que l’any passat, i van desembossar un total de 8.499 milions d’euros, un 25,9 % més que en 2023.

El mercat que més ha contribuït a este increment del gasto estranger acumulat en la Comunitat Valenciana ha sigut el britànic, que ha gastat 2.006,1 milions d’euros fins al juliol, un 32,8 % més que en el mateix període de 2023.

A continuació, el mercat francés, que ha gastat 1.107,3 milions d’euros, un increment del 13 % interanual, i els països nòrdics, els quals, amb 1.038,1 milions d’euros desembossats, incrementen el gasto un 30,4 % interanual.

A més, l’estada mitjana es xifra en 9,5 dies, la qual cosa suposa un creixement del 5,2 % respecte de 2023, mentres que el gasto mitjà diari, xifrat en 132 euros, augmenta un 1,6 %.

Així es desprén dels resultats de les enquestes publicades este dilluns per l’Institut Nacional d’Estadística (INE), respecte als moviments turístics en frontera (Frontur) i l’enquesta de gasto turístic (Egatur).

La consellera d’Innovació, Indústria, Comerç i Turisme, Nuria Montes, ha valorat com a “molt positius” estos resultats, que corroboren la tendència de creixement del turisme estranger dels últims mesos i, en este sentit, ha remarcat que “som una destinació molt benvolguda pels turistes estrangers, que ens trien any rere any per a passar les seues vacacions”.

Els resultats de l’INE també mostren que, respecte del mateix període de 2023, les entrades per aeroport creixen un 16,8 %, i per carretera, un 21,3 %. En concret, l’aeroport d’Alacant-Elx creix un 19,8 %, i el de València, un 8,9 %.

**Arribades de turistes per mercats**

Per mercats, el més important per a la Comunitat Valenciana continua sent el Regne Unit, amb l’arribada d’1.730.434 britànics fins al juliol, un 15,7 % més que en el mateix període de 2023.

Seguidament, França, amb 1.173.451 turistes, un 15,4 % més que en el mateix període de l’any anterior; els països nòrdics, amb 639.283 turistes, un creixement del 19,4 % interanual, i els Països Baixos, amb l’arribada de 528.984 visitants, la qual cosa suposa un creixement del 24,2 %.

A més, el mercat alemany creix un 14 %, amb l’arribada de 433.467 alemanys fins al juliol; els turistes belgues arriben als 419.883, un 6,2 % més que en el mateix període de l’any passat, i els visitants italians es xifren en 334.754 fins al juliol, un augment del 10 % interanual.

**Resultats del mes de juliol**

Quant a les dades del mes de juliol passat, l’enquesta de Frontur mostra que la Comunitat Valenciana va rebre un total d’1.476.378 turistes internacionals, la qual cosa suposa un augment del 10,8 % respecte del mateix mes de 2023, i van gastar 2.062,59 milions d’euros, la qual cosa suposa un augment del 20 % interanual.

Davant d’estos resultats, Nuria Montes ha manifestat que “en el mes de juliol es confirma la clara recuperació de la demanda estrangera a la Comunitat Valenciana, ja que el nombre de turistes estrangers incrementa un 10,8 % interanual, però també incrementen les xifres respecte del mes de juliol de 2019, l’últim any de normalitat abans de la pandèmia, amb quasi un 19 %”.

Per mercats, el creixement és especialment destacable en el cas del neerlandés (+51,3 %), seguit pels nòrdics (+10,2 %), i els turistes francesos (+9,7 %). A més, el mercat del Regne Unit, el principal emissor per a la Comunitat Valenciana, ha augmentat un 3,8 %.

Fecha: 02/09/2024